amanoisuno/poetBack huggingface dataset:
禮部蔣侍郎輓詞五首  其三 胡宿 
潁水重臨久，桐鄉見愛深。峴碑偏墮淚，鄭瑟盡停音。蜀士知鄒學，吳兒喜洛吟。生前祠影在，寒霧碧山岑。
禮部蔣侍郎輓詞五首  其四 胡宿 
尺璧丘中恨，人間第一流。九原迷白日，萬壑怨清秋。風月高情盡，煙霞麗思休。故時芝館在，迢遞使人愁。
禮部蔣侍郎輓詞五首  其五 胡宿 
茂苑來書跡，藍橋別淚痕。如何一交臂，不覺九招魂。東里嗟遺愛，西州哭舊恩。二孤猶在丱，未免懟乾坤。
翰林南陽葉公輓詞三首  其一 胡宿 
方丈仙山地，承明帝所人。辭源長萬里，筆力重千鈞。草詔風雷暮，賡歌律呂春。如何巖雨望，奄忽棄生民。
翰林南陽葉公輓詞三首  其二 胡宿 
獻替依明主，周旋奉至公。直尋無枉道，方寸有孤忠。恥在瓶罍罄，嗟深杼軸空。蒼生猶未泰，夫子已先窮。
翰林南陽葉公輓詞三首  其三 胡宿 
遠策思開濟，孤飛易中傷。中途捨騏驥，少日鎩鸞凰。干鏌仍雙折，臯夔遂兩亡。吾生知已矣，魂斷武丘傍。
題飲光亭 胡宿 
居易能藏氣，探幽復治亭。泉華聊自挹，澗響與誰聽。圓檜行依蓋，前峰坐對屏。一瓢吾道在，凉月此忘形。
晨起馬上口占 胡宿 
馬過津橋外，城臨金斗傍。早霜濃著瓦，落月半銜牆。暗水澄寒底，初霞漏曉光。疏鐘林下寺，煙景正蒼凉。
九月十五夜北樓望太湖 胡宿  太湖 洞庭湖
雲影消空闊，霜華拂杳冥。秋光不隠雁，夜色欲迷螢。爽氣橫蒼卞，凉波接洞庭。水仙當此夕，應化白龍形。
登潤州城 胡宿 
城壁起山根，樓梯易黯魂。雄風摇碧浸，畫角弔黄昏。一带分江紀，雙峰點海門。東方瞻宰樹，秋色暝前村。
懷宣城會勝院二首  其一 胡宿 
淨剎枕城隅，溪光清且虛。僧閒對馴鴿，客至數游魚。巖氣浮川上，林香生雨餘。南雲雖可望，長與沃洲疏。
懷宣城會勝院二首  其二 胡宿 
城外尋僧遠，居常信馬蹄。移時取香飯，半日濯靈溪。白馬迎人下，清猿對客啼。亭前有封殖，試爲問紅梨。
仲春三衢道中 胡宿 
隔閏年芳早，天風泛暖暉。酒香迎社重，村語向蠶稀。林際新鶑出，楹間故燕歸。湖頭春在否，人去柳花飛。
贈少室王山人 胡宿 
九籥秘仙經，巖巖玉骨靈。內書天上見，仙樂帝前聽。壺小藏仙界，槎高拂斗星。華陽陪夜話，多是說金庭。
送錢比部守盛山 胡宿 
家世楹書在，山河廟券存。烏衣出才子，朱轂滯王孫。過峽朝雲舉，辭梁臘霰翻。遥知巴子國，愛日有餘溫。
聞鶑 胡宿 
雙翎何睍睆，百囀更綿蠻。獨向芳林宿，多衝細雨還。低迷穿柳外，調笑入花間。肯比青鸚鵡，雕籠受閉關。
送顯忠上人歸吳郡 胡宿 
秋風隨處起，振錫不留行。却背嵩雲去，迎看淮月生。禪通少林默，詩得杼山清。幾夕巖窗下，忘眠聽瀑聲。
芳茂山 胡宿 
此地橫青嶂，當年聳紫氛。碧花巖下柰，玉葉嶺邊雲。寶勢三神秀，靈風百草薰。將軍精爽在，可解勒移文。
浮石寺 胡宿 
溪碧照浮航，仁祠紫界牆。窗扉銜遠色，樹石納餘凉。升講林花落，拋生水鳥翔。逢僧談止觀，數刻盡牛香。
送張著作任柘城 胡宿 
出宰分寰邑，修書得秘丘。青雲莫厭晚，翠柏最宜秋。舊學緇林散，前歡醉墨留。弦歌聊自慰，不足論全牛。
別墅園池 胡宿 
小池連曲圃，幽可滌煩襟。露菊凝秋艷，風荷結晚陰。碧蘆巢鳥重，青藻宅魚深。自是輪蹄外，囂塵豈易侵。
送曹生歸臨江別墅 胡宿 
氣入商中勁，人思瀆上勞。滄江縈故國，凉月伴歸舠。麗賦憑烏有，清篇託畔牢。竹林溫緒業，天彀佇時髦。
寄善慧大師禪齋 胡宿 
金策巡方罷，齋軒俯斗城。池閒魚聽法，臺靜鳥窺生。社影香蕖白，禪陰碧柰清。昆灰多妙辨，平日集朝纓。
小閣 胡宿 
小閣閉春風，疏簾隔幾重。柳綿收未住，酒病太無悰。带眼偏知瘦，棋圖最信慵。隆中一覺睡，日影過高舂。
悼往 胡宿 
昨夜西樓月，團圓似去年。鳳屏非復舊，虎枕未成眠。破恨憑湘酎，流哀寄蜀弦。葛華與參宿，此見恐無緣。
江樓 胡宿 
亭亭紫桂樓，渺渺白蘋洲。易斷傷春目，難銷假日憂。雙鳬仙子貴，兩槳美人愁。欲寄青泥訊，雲峰隔舊遊。
初赴揚子任 胡宿 
補吏承人乏，安貧得士常。半綸朝受命，數舍宿舂糧。楚地元三戶，騶奴亦一囊。空裁宣德頌，何路奏明光。
徐偃王廟 胡宿 
天下慢朝周，君王瑶水流。一朝規問鼎，千里御還騮。故國無歸日，叢祠幾換秋。詵詵耳孫慶，惟烈在仁柔。
清溪泛舟 胡宿 
家在清溪上，乘閒一棹歌。夕凉天有月，秋迥水無波。鷗鳥機心斷，鯪魚香味多。吾纓猶未濯，終是負漁蓑。
一年好景 胡宿 
樽俎真無奈，風騷亦被魔。酒龍春力健，詩將夜謀多。未羨封侯印，偏憐却日戈。寄言嵇叔夜，休惜玉嵯峨。
早雁 胡宿 
關樹來時紫，江楓到日丹。驚弦初月上，避弋太虛寬。野水涵秋色，霜雲結夜寒。終年南北路，未可笑離鸞。
寄懷尊師 胡宿 
多年疏法集，長夏憶齋房。桐雨生苔淨，杉風坐石凉。真茶烹澗溜，滿飯取天香。何日揮冠冕，相期作道場。
華陽道士朱尊師 胡宿 
閬苑花邊醉，知君是謫仙。姓名金簡上，官職玉臺前。碧海三奇藥，青梯尺五天。祇愁騰踏去，相望隔芝田。
紫薔薇 胡宿 
天上星垣貴，人間花品高。偷模煩象管，學剪費金刀。西母停雲輦，東卿駐節旄。曉軒無限思，香架近蒲桃。
晨入都省聞子奇內翰宿太常因寄口號 胡宿 
相思禁林客，知奉太常齋。月落桐依井，風休絮滿階。歡娛疏勝集，申寫寄長懷。遥望牆東隠，朋簪杳未諧。
又陪公素舍人晨入西閣見紫薇初開 胡宿 
疏雨休前檻，新英艷小叢。且欣當夏日，不用憶春風。便可携歡伯，相從作醉翁。回頭問階藥，何處覓蔫紅。
題擷芳亭 胡宿 
有客隠東岡，珍亭號擷芳。仙壺分氣象，木帝借風光。淥水穿林遠，朱橋跨岸長。寶鄰曾折桂，今是狀元坊。
初秋 胡宿 
九夏困煩冤，逢秋似得仙。短牀便月下，長簟怯風前。露氣清羣木，雲棱澹一天。西江無限水，長嘯憶樓船。
大慶殿元會 胡宿 
殿裏爐香散彩雲，殿前旌仗從朝暾。后夔六樂調時律，太皡千春入御樽。神化還隨蒼震始，天顔却映少陽溫。新年喜氣知多少，鬰鬰葱葱覆九門。
燕洞宮 胡宿 
洞裏青娥赤玉簫，香童迎過百花橋。身輕不待泠風馭，天隔難逢翠羽翹。仙醴四升誰酩酊，使烏三足自飄颻。座中若話金庭事，記取真人是子喬。
張侍讀箋注太玄經義 胡宿 
陳書覆瓿久無憀，天幸名儒釋舊爻。準易一時遭客難，賞心千載獲神交。高情要在崇孤學，餘力猶能解衆嘲。誰道鳳凰難得髓，續絃今日見靈膠。
賞花釣魚應制 胡宿 
球檻靈芳濯露開，瑶津朱鮪復新來。三竿御水承垂釣，萬蕊晨葩奉賜杯。春暖僊蓂初靃靡，日斜芝蓋尚徘徊。柏梁聖作星躔麗，累氣蕪音愧仰陪。
詠蟬 胡宿 
柳條高處不須吟，正是螳螂負異心。已斷清腸悲玉露，更流哀響入瑶琴。長洲苑下風聲急，宣曲宮中暮色深。莫道齊姬無伴侶，海邊精衛亦冤禽。
登雄州視遠亭 胡宿 
誰將粉水掃天衢，萬里全開晦景圖。百尺凍雲飛未起，一箏寒雁遠相呼。由來封略非三代，大抵漁樵似五湖。欲望繁臺何處是，繁臺不見見平蕪。
送錢子文著作宰福陽 胡宿 
三政平反有惠心，民歌遥望邑中黔。桃翻浪影吳艎急，芸掩書香漢閣深。行訪名山須著屐，坐清囂俗且橫琴。西州有客偏傷別，無密瑶華寄好音。
題承詔亭 胡宿 
開徑臨江有舊居，野亭于此狎禽魚。八才素擅高陽里，五返曾迂使者車。圯上早傳黄石略，隆中難戀武侯廬。主人今醉葡萄酒，籬下秋風菊自疏。
送清漳護戎王中立 胡宿 
賦別匆匆涕泫然，七閩封堠接蠻煙。山長水遠知何處，花落鶑啼又幾年。顧我青衫隨吏牒，惜兄華髮事戎旃。風波世路相逢少，腸斷東歸下瀨船。
送呂昭鄰同年宰巫陽 胡宿 
清蕊君宜妙一臺，當年仙桂並枝開。樓逢春雪嘗爲曲，廟近朝雲轉費才。遠字莫教雙鯉斷，歸期偏望二鳬來。巴猿蜀魄多離恨，猶喜圭田助酒材。
送李寺丞宰攸溪 胡宿 
短李祠堂世閥餘，少年從學馬融居。樓中質問無疑義，帳後傳藏有默書。茂苑却尋花氣歇，家山重上桂陰疏。弦歌莫嘆浮湘遠，纔是青雲舉足初。
寄題黄氏閒宴閣 胡宿 
翬飛迢遞拂秋槎，宴坐塵清道有芽。五葉對僧談妙果，一槍留客試真茶。簷前暮景沈歸鳥，窗外晨暉泛早霞。衍篋文多休寄傲，月間芳桂正窅窊。
和邃卿館中晚入 胡宿 
銅狄嚴扉大帝家，雨回天氣湛春華。牆頭落景半規日，樓外餘暉幾疊霞。風近天淵聞鬭鴨，煙開宮樹見棲鴉。端門漏密長廓靜，時見香英墜砌花。
朝罷 胡宿 
朝罷通中一覺眠，右銀臺路入西垣。日長易覺芝泥熟，風軟頻驚藥樹翻。朱檻带陰難可倚，紫薇當晝不勝繁。何須更寄陶窗傲，自有餘凉在此軒。
送梅監丞宰山陰 胡宿 
春半朱航拂水輕，季珪佳邑得時英。民淳定見蹊田默，歲稔仍占射的明。太史舊遊書穴邃，右軍殘跡墨池平。何妨公外尋僧社，琴鶴相隨雅有情。
送集賢李學士赴荆臺 胡宿 
蓬島迴風此再來，當年俱重輯寧才。芝隨禁掖新泥熟，桃應仙源舊路開。金契旋聞臨外閫，雲屏仍是接中台。專城四十前賢事，期歲行歸妙一臺。
子莊見求近詩以一闋爲介 胡宿 
半綸祗役謝英遊，牒訴裝懷思若抽。銅鉢任敲何所得，鐵盂雖缺豈銷憂。楚囚操樂寧忘本，蜀客摛辭祇傍愁。强抉巴音還首鼠，知君詩戶敵千侯。
送張從事 胡宿 
月毫揮檄愈頭風，屈佐初賓位未充。金玉擅珍須席上，蛟龍爲物起池中。叢雲絢彩人歌舜，綿竹摛辭客薦雄。一乘追鋒看賜對，虎賁千戟照瓊宮。
山居 胡宿 
老矣求田魚稻鄉，兒孫常要在余旁。提籃買菜須靈照，舉案齊眉只孟光。醫國有方三折臂，扣關無路九回腸。紫芝白髮秋風裏，悵望商山綺與黄。
寄子高秦州從事 胡宿 
雪裏詩筒至自秦，仲宣佳句樂從軍。谷鶑漸喜遷高處，塞雁猶嗟失故羣。北闕舊遊孤似月，西州迴望遠如雲。一枝春色無由寄，手弄梅花却自薰。
和曼卿館中夜直 胡宿 
右銀臺路逼仙盤，有客通中此宿官。鈞奏暗驚天上近，霞杯難制月邊寒。風來禁樹龍傳點，露下高梧鳳戢翰。更聽建章魚鑰動，水蒼朝珮響珊珊。
遠思 胡宿 
一片平蕪百尺樓，闌干橫絕點清秋。三年字與燕鴻斷，千里心隨桂水流。空對霜葭驚遠別，忍題雲葉寄牢愁。驪駒不見西曛迫，目眩天涯片席收。
和邃卿寒直 胡宿 
子門肅唱徹周廬，甲夜輕寒臘破初。樹底倦飛還類鵲，齋中酣夢欲成魚。三鍾賦粟才無取，五餌干時策已疏。天祿舊來名寂寞，更堪窗雪照殘書。
九日山陽驛作 胡宿 
飄泊年來憩下亭，雀羅秋靜掩苔扃。拂窗紅葉欺閒卧，倚檻黄花笑獨醒。盛憶林泉羞白石，欲持香火訪丹經。華陽小隠平生願，可分區區事挈瓶。
趙宗道歸輦下 胡宿 
沿牒相逢楚水湄，竹林文酒此攀嵇。半氈未暖還傷別，一臂初交未解携。江浦嘔啞風送櫓，河橋勃窣柳垂堤。明年四月秦關到，洗眼揚州看馬蹄。
送天章王待制再領陝州 胡宿 
愛樹重攀隔十春，召南遺俗至今淳。車邊野鹿依明府，池上沙鷗識主人。太華遠峰捫日馭，洪河高派落天津。壺漿竹馬參歌舞，頓覺城中喜氣新。
詠鶴 胡宿 
獨立青田刷羽儀，朱研丹頂雪裁衣。賦來自合凌清漢，仙去何曾識令威。松蓋露寒應有恨，蓬山雲斷未成歸。舊巢寄在三珠樹，待與還丹作使飛。
舊將 胡宿 
曾上燕然勒漢兵，白頭麟閣見儀形。三朝自是山西將，百戰曾焚老上廷。已奉列侯歸北第，更籌深策破先零。彎弓擊劍平生事，不許兒孫授一經。
七夕 胡宿 
孔雀南來燕子西，銀河消息已驚遲。石城仙使飛三足，玉殿華燈焰九枝。暫掩星機同一笑，却披雲幄重相離。杞天長在年梭疾，若比人間是遠期。
宛陵秋晚 胡宿 
誰道江南好物華，江南今日抵天涯。秋風只解吹桐葉，暮雨還來打菊花。寒水答砧偏響亮，迥樓飄角更嘔啞。舉頭試作長安望，惆悵青山繞郭斜。
海上 胡宿 
天幕紛紜海水浮，日車東上惡埃收。金鈎欲下靈鼇怖，鐵網將沈寶樹愁。自昔神仙嘗有藥，從來銀闕不通舟。燕酣餐盡蟠桃熟，會約琴高控鯉遊。
夏日舟行 胡宿 
箭激雲檣五兩輕，波光飛入射桃笙。山眉遠映羣鷗過，霞綺新和落照明。甘醴更無消暑意，文竿徒有羨魚情。飄颻若得乘羊角，直待銀潢上玉清。
送呂解元江陰禮席 胡宿 
玉人仍是紫芝眉，五世嘉占得鳳飛。果滿車中潘令去，馬盤樓下庾郎歸。東牀寄傲便便腹，北路騰裝粲粲衣。九燭夜堂開喜宴，畫鸞交扇接香幃。
送祝熙載赴金華主簿 胡宿 
數路收才漢得人，物塗聊試半通綸。宸廷唱第瑶光近，仙簡刊名玉字新。芳桂行吟關外月，香葩回夢苑中春。平時官下文移少，日涉閒園戲綵頻。
泛舟 胡宿 
瑟瑟凉波冷接空，恍疑雲物畫屏中。一篙海客乘槎水，兩槳仙人取箭風。秋色暗欺荷蓋紫，夕陽偷射桂旗紅。長來此地無窮樂，珍重笭箵與釣筒。
送王龍圖碩赴荆南 胡宿 
南部行臺駐萬兵，繡衣歸路有光榮。鳴鐃虎豹林中避，吹角蛟龍水底驚。湘樹遠從湖外出，峽雲時向馬前生。主人落筆多風調，應唱新辭遍郢城。
送陳鐸歸吳興 胡宿 
六篇高論吐虹霓，報罷扁舟擊汰歸。地上麒麟須遠到，天邊鷹隼且卑飛。秋來苕下醪醅熟，寒去江頭膾縷肥。莫嘆隋和猶未售，玉蟾濡翰待君揮。
寄題雄州宴射亭 胡宿 
北壓三關氣象雄，主人仍是紫髯翁。樽前樂按摩訶曲，塞外威生廣莫風。龍向城頭吟畫角，雁從天末避雕弓。休論萬里封侯事，靜勝今爲第一功。
送吳江知縣陳著作 胡宿 
南望湖山畫一屏，松江江水向人清。何如嵔𡾊聊爲活，況是瀟湘謾得名。雙槳有時青翰遠，兩衙無事素琴橫。遥知惠政通和氣，乳雉馴鷗自不驚。
贈華陽道士朱尊師 胡宿 
却餌英芝養道芽，赤霄曾輾絳雲車。眼看碧海成夷路，心記蟠桃結實花。東府靈方修白石，上清香飯給胡麻。兩雙條脫皆金玉，可是南山萼綠華。
仲夏有感 胡宿 
誤逐時英落彀中，拙艱爲吏悄無悰。鶢鶋已享鳴鐘賜，澼絖焉知裂地封。西北晚雲長望闕，東南春畝久拋農。匆匆禹鑿當年事，猶待神雷起蟄龍。
上元禁樂 胡宿 
此夜重城鳳腦寒，放遊車馬接通闤。漢祠歌罷天壇冷，鈞奏聲沈帝所閒。紅蠟枉殘春色裏，青樓空占月明間。仙壺定有尋芳處，公子雕鞍兩兩還。
暮冬離京師 胡宿 
雪中愁買出關符，又著青衫事府趨。燕市有金還貴馬，鄧林無樹可棲烏。鴟夷痛飲傾家釀，如意狂歌缺唾壺。朝野多歡天子聖，目瞻東闕步踟躕。
感舊 胡宿 
萬里青雲未致身，馬蹄空踏幾年塵。曾迷玉洞花光老，却過金城柳色新。粉壁已沈題鳳字，酒壚猶記姓黄人。塢中橫吹偏多感，一涕闌干白角巾。
落葉 胡宿 
霜華昨夜拂秋林，翩落紛紛不自禁。清吹無時來檻底，紫苔相伴住牆陰。空餘倦鵲求枝宿，更剩殘蜩抱樸吟。萬物歸根真趣在，却緣江月識禪心。
嘲蝶 胡宿 
三春流寓寄花房，雌去雄飛過短牆。雙翅薄勻何晏粉，一身偷带賈充香。風多苑後飛無數，日暖池邊舞更狂。却爲有情人愛惜，六宮皆作繡衣裳。
飛將 胡宿 
曾從嫖姚立戰功，胡雛猶畏紫髯翁。雕戈夜統千廬會，緹騎秋畋五柞宮。後殿拜恩金印重，北堂開宴玉壺空。從來敵國威名大，麾下多稱黑矟公。
公子 胡宿 
北第當衢戟有衣，巾帷鮮媚僕如犀。萬錢供箸鳴鐘沸，三組垂腰佩玉低。座上賦鸚窮處士，樓前盤馬小征西。去天尺五城南路，此去青雲別有梯。
古別 胡宿  岳阳楼
長道何年祖軷休，風帆不斷岳陽樓。佳人挾瑟漳河曉，壯士悲歌易水秋。九帳青油徒自負，百壺芳醑豈消憂。至今長樂坡前水，不啻秦人怨隴頭。
函谷關 胡宿 
天開函谷壯關中，萬古驚塵向此空。望氣竟能知老子，棄繻何不識終童。謾持白馬先生論，未抵鳴雞下客功。符命已歸如掌地，一丸曾誤隗王東。
塞上 胡宿 
漢家神箭定天山，煙火相望萬里間。契利請盟金匕酒，將軍歸卧玉門關。雲沈老上妖氛斷，雪照回中探騎還。五餌已行王道勝，絕無刁斗至闐顔。
湘夫人祠 胡宿 
翠華獨去蒼梧野，紅袖同沈楚水濆。休把蘭湯招怨魄，空留竹淚憶明君。風前有恨啼湘瑟，天外無言擬峽雲。不比石城雙姊妹，帝家釐降有遺文。
隠客舊居 胡宿 
鵠版飛書到此山，海簪重拾更彈冠。畹中紉佩荒蘭葉，石上移文蠹蘚瘢。蕙帳煙空胎化老，柏庭風起麝香寒。至今門外潺湲水，疑是幽人賦考槃。
寄題公儀西溪 胡宿 
山公休愛習家池，自有清光灧一溪。川上好風跳鰋鯉，波中晴日浴鳬鷖。孤舟小嶼閒如畫，釣綫輕緡靜可携。更助吟毫無限思，落霞猶共夕陽低。
送莊賢良權之歸舊隠 胡宿 
過我東還鑑水湄，儻逢親友話襟期。書鉗紙尾丞真負，易在牀頭叔自癡。破廨數間將整整，踐更三載且遲遲。督郵少屈吾衰矣，三徑歸來未有資。
送向館使赴陝郊 胡宿 
陝服由來二伯居，使君新詔擁犀渠。門連象魏施行馬，地控崤函佩左魚。世德高華河裏舊，土風淳厚召南餘。政成期月須嚴召，行見追鋒走傳軍。
送江寧監軍李舍人歸闕 胡宿 
假節彌年去玉墀，星郵傳詔紫芝泥。帳中密印交龍虎，麾下全軍解水犀。仙闕歸心春槳快，石城離思晚雲低。宣平貴里天姻盛，競爽行看對析珪。
城東別墅寄懷天錫 胡宿 
幾日歸心托暮雲，半氈窗下久生塵。水天雨氣霏霏斷，竹閣山花點點新。小苑鶑聲偏破夢，大堤花艷欲迷人。豈無躞蹀青絲騎，不敢偷看城裏春。
送魏屯田出守山陽 胡宿 
左臺分契領東麾，入奏清廂幾刻移。三采綬章秦服志，兩轓朱色漢官儀。雌堂夕宴沈賓轄，綠野春耕駐使旗。盤錯寄才知不久，英輿六尺待飛綏。
和承旨尚書觀春物欣盛之什  其一 胡宿 
紫陌年光天上回，東風吹雪放新梅。燕鴻却背南雲去，楚鳥還迎社日來。半綠萍醅浮臘脚，殘紅桃艷弄香腮。山公知有登高興，樽下容誰獻壽杯。
和承旨尚書觀春物欣盛之什  其二 胡宿 
書觀春歸雪意殘，三竿初日照天關。魚聲稍喣芳塘面，鵲語頻跳碧樹間。渠落禁中聽御水，閣凭空際數前山。柳黄梅白東郊近，未得携壺一日閒。
江城春日 胡宿 
暮春江色映芳菲，雨後清和滿客衣。遊騎自穿官柳去，落霞常伴彩橈歸。錦鱗劈浪深深躍，翠羽迎風兩兩飛。因下短亭猶惜別，萬枝香雪在薔薇。
謝惠詩 胡宿 
君詩來貺我難當，語带誠齋句妙香。鮫室垂垂新下泣，蚌珠顆顆爛生光。魂飛錦里花爭巧，夢到池塘草又芳。早晚交遊逢大手，急將名姓爲傳揚。
送張著作任蘄水 胡宿 
家世南州擅席珍，斗城傾蓋底相親。誅茅三徑原同閈，枕水雙扉重作鄰。翰墨初通文苑職，弦歌聊嗣武城人。楚詞舊學精章句，未得金門薦買臣。
和春卿學士登定力寺北閣兼寄絳倅富彥國監丞 胡宿 
玉山偷暇訪禪扉，洛社諸英昔所依。三鳳同時翔仞去，二龍相繼得標歸。硯池終歲貪殘墨，講樹經秋長舊圍。更待碧紗籠美句，始驚韋布有光輝。
送李留後赴天平 胡宿 
留印高提駕伏熊，鄆城襟要此臨戎。四封土俗弦歌盛，九疊霜天鼓角雄。風月靜歸談笑內，山川遥入撫綏中。居多暇日溪堂勝，不廢投壺與釣筒。
寄浙漕晉卿李工部 胡宿 
名臣分刺十三州，君在東南第一流。郡國成風皆自化，朝廷安枕更無憂。江湖莫作多時計，山水何妨暇日遊。誰與二天相對飲，看看八月弄濤頭。
送兵部陸學士赴漕閩中 胡宿 
宣風一面得甌閩，丹舸乘流破月痕。玉色暫辭當牖坐，衣香初隔止車門。帝臺回望相竿遠，仙嶠重過射的存。曾頌天禧金石刻，定應寬利賦朝恩。
送杜偉長學士赴漕河北 胡宿 
甘陵孤壘起纖埃，趨詔東南武庫來。天子此時知國器，生民從古寄賢才。神鋒立斷無留刃，籌筆先機有疾雷。行見司徒封露布，鄴城歌舞夾行臺。
送陸兵部赴漕湖南 胡宿  洞庭湖
甘泉司計署名高，出拜行臺帝綍褒。使節遠籠三壤賦，官儀清坐七兵曹。時平漢斧宣威力，歲稔湘帆繕貢勞。秋晚洞庭山水秀，定知懷古費宮毫。
送御史蔣公赴漕江東 胡宿 
簪筆天階柱下官，孤風凜凜振臺端。坐曹常佐甘泉計，奏事曾紆武帳冠。一日雕龍分使節，幾年驄馬避朝鞍。商功未是須賢地，荷橐行歸侍玉鑾。
送石舍人得告展省 胡宿 
先賢富貴重夸鄉，況復哀榮感履霜。三最詔書新予告，九原恩澤遠生光。老人競醉金錢少，稚子爭牽玉佩長。荀令池頭芳樹在，栖雞浴鳳日相望。
送石舍人入西閣見紫薇花盛開 胡宿 
西臺重見紫薇花，天上時時好物華。人向藥階升禁掖，路從桃水入仙家。香英半落風前酒，高艷遥烘日際霞。却憶後齋濃睡覺，芝泥初熟午陰斜。
寒蟬 胡宿 
槁葉驚秋樹幄稀，嘶蟬猶尚警寒枝。玉琴可要傳深恨，珠露何妨剩薦饑。已伴風箏流遠韵，更邀霜籟散餘悲。清漳病枕無悰久，月夕煩君住少時。
三衢道中馬上口占 胡宿  西湖
短亭疏柳映鞦韆，馬上人家穀雨前。幾樹槍旗茶靃靡，一溪鱗甲水潺湲。鶑期別後聞餘哢，蠶候歸來見小眠。可惜西湖湖上月，夜來虛過十分圓。
送張待詔知越州 胡宿 
長安廄吏馭花驄，竹使遥分浙水東。遠勢早推賢相子，任誠真有古人風。稽山一鎮居封內，阿閣三休聳禁中。長樂鐘聲偏怨別，何時同謁建章宮。
送陳學士知常州 胡宿 
金斗城高二浙西，使君初拜武都泥。射堂五色開雲的，齊隊千兵衣水犀。仙閣舊香芸辟蠹，使軒新蔭李成蹊。下車定有中和曲，索米州民日倚輗。
覽朱表臣卷 胡宿 
烏巷名生卓不羣，階庭相伴玉枝薰。天邊禁樹開龍鳳，筆下清才墜鳥雲。三級火雷何日化，一堂金竹此時聞。牛心割炙探來嚼，爭得英瑶去報君。
覽孫祐甫卷 胡宿 
君家先正隠瓌材，巖石清聲動漢臺。地底何年埋玉樹，蚌中今幸産珠胎。氈書未挂千名榜，豆詠爭傳八斗才。荆璧夜來煩抵鵲，寶編三復翳瞳開。
南至之日輦下書事呈正卿子高二同年 胡宿 
歲暮繁雲結夕陰，長安客舍費黄金。燭窗明暗翻歸夢，雪屋清寒著旅衾。寶騎傳呼三陌廣，銅龍飄點九門深。萬年壽酒無因上，陽藿空傾向日心。
芙蓉湖泛舟 胡宿 
小湖香艷戰芙蓉，碧葉田田擁釣蓬。嵐氣欲飛山隔岸，秋光不定水摇空。翩翻雪鳥爭投浦，撥剌霜鱗鬭擲風。正是滄浪濯纓日，一竿多謝紫溪翁。
過李白墳 胡宿 
平昔馳名蜀道難，旅魂流落古苔斑。土中寶樹埋何在，澤畔靈魂些不還。醉後烟霞仍物外，吟餘風月尚人間。一哀弔罷頹陽暮，江北江南盡是山。
送致政秘丞 胡宿 
二紀青衫拂洛塵，桂香消盡故時春。徑爲天上乘槎客，厭作河濱託乘人。老筆工詩殊覺麗，清談傾座幾相親。臨滄送別多瑰藻，三徑歸資莫歎貧。
送致政吳賓客 胡宿 
挂冕高辭九列榮，年如園綺尚康寧。水蒼乍解趨朝佩，雲母初閒隔署屏。商嶺紫芝歌幾曲，武夷毛竹夢頻驚。門前已見施行馬，更待沙堤接鯉庭。
寄致政蔣侍郎 胡宿 
八十磻谿用釣翁，丈人冰雪在顔容。乞身未及調緣鵠，濟世何當起卧龍。先覺令名侔大蔡，後彫遐福集寒松。憐才好客還依舊，終日清談綠酒醲。
和承旨給事寄酬南京致政杜相公 胡宿 
賢相辭榮鬢未斑，濟川舟楫一朝閒。蒼生猶望安車起，使者空持拱璧還。郢曲傳來都輦下，蕭規留在廟堂間。壯猷全德知難尚，後世高名重太山。
凉思 胡宿 
昨夜南星破暑威，月波浮動杵天垂。露華冷向三危滴，秋色新從一葉知。越水舊歌迷桂楫，楚江秋思繞蘭旗。桃笙碧滑人無寐，欲借鮫盤寄所思。
凉州 胡宿 
一從天寶陷凉州，路絕陽關數百秋。誰念弓裘侵紫塞，空餘歌舞在紅樓。將兵古有龍韜略，仗節今無燕頷侯。五鼎元戎方肉食，腐儒何者預軍謀。
送姚秘校歸霅 胡宿 
苕溪曾是忝朱輪，鳴鹿當年預送賓。楚國頻嗟三獻璞，漢廷裁得半通綸。勞歌未免吟梁甫，作賦還應問大鈞。下澤乘車知道在，折腰那久滯風塵。
寄蕪湖吳殿丞 胡宿 
大花灘外憶琴堂，西北山長水更長。縮地何曾人有術，摩天不及鳥能翔。寒梅弄臉英英態，臘甕蒸醅滿滿香。悵望未休還悵望，夜來庭下月如霜。
寄臨淮蔣使君 胡宿 
漢臺分刺輟名臣，隼旆還臨磬水濱。殿石乍辭龍尾遠，印鞶初結獸頭新。貫花佛會連香剎，種杏仙陰接寶鄰。荆府依劉心未獲，却憐馴鹿伴行春。
和吳春卿早春即事 胡宿 
臘過春雲尚带陰，故山迢遞憶青岑。芸齋舊帙書籤冷，桂甕新香酒蟻深。複道風煙殊可眺，曲江花柳試偷尋。芳樽一笑真難得，永埒何曾有剩金。
寄龍圖李諫議 胡宿 
虎符兼綰鐵林兵，安輯南方十二城。昏曉星文通翼軫，陰晴雲氣接巫衡。江飄畫角蛟龍思，風獵干旟鳥隼鳴。誰伴使君紅燭宴，漆堂深夜促銀箏。
送林學士赴明州 胡宿 
綠綈膺檢出神州，又保東吳最上游。腰下金符分半虎，手中庖刃欠全牛。金尊酌月吳歈席，錦纜牽風越鄂舟。正是金華隆舊業，羣仙相望在瀛州。
送施屯田守姑熟 胡宿 
臺城南畔擁油韜，四十名郎此夢刀。文陛入辭交戟密，太微回望積星高。醉羅定費齋中酎，吟管應催石上毫。莫戀江東佳麗地，歸來開院接金鼇。
寄江淮太守表臣職方 胡宿 
畫省高才滯兩轓，秋來依舊對淮山。一函星斗龍淵在，萬里風雲驥足閒。賦詠且裁紅燭下，卷懷聊寄綠樽間。次公治行聞當牖，二節如今即召還。
送宗兄郎中守三衢 胡宿 
新舊鞶囊兩獸頭，東南鄉郡得龍丘。朱丹侯轂聊行縣，紫翠家山更滿樓。高第郎官猶應宿，中材裨將輒封侯。浩然能養浮雲志，風月樽前且獻酬。
送譚寺丞守鬰平 胡宿 
金契爲州復侍親，却從湖際訪仙村。花垂晚席傾家釀，柳拂春車過里門。關內已誇新組去，浦中仍見舊珠存。名園日涉庭無訟，絲管時時薦壽樽。
集賢石學士出守符離 胡宿 
日邊新擁兩朱轓，亦以斜飛試羽翰。巴郡詞人才藻壯，漢家循吏教條寬。明光奏事衣香在，麗正修書硯滴殘。歲晚政成丹詔下，歸來天上作仙官。
殘花 胡宿 
雨壓殘紅一夜凋，曉來簾外正飄颻。數枝翠葉空相對，萬片香魂不可招。長樂夢回春寂寂，武陵人去水迢迢。忍將玉笛傳遺恨，苦被芳風透綺寮。
和承旨宋尚書告中之作 胡宿 
鵲聲頻繞大槐枝，鼇禁歡聞舊老歸。哆舌人間無翕訿，奎鈎天上有晶暉。西山五色分靈藥，南極三光接太微。只待延英朝隻日，便應調鼎向黄扉。
橘 胡宿 
龍陽洲上密于星，紅實纍纍照日明。露濯曉枝金色重，霜封秋蒂粉衣輕。楚江未分萍如蜜，漢殿何曾蔗析酲。誰道相如能作賦，詔園先熟是虛名。
送次道學士倅洛中 胡宿 
留籥初均相府勞，辟書先下得虔刀。黄圖氣象占龍闕，丹穴精神識鳳毛。一代策書承世學，三川風月屬詩豪。山公更有通家舊，應許論文醉醁醪。
送周屯田倅南徐 胡宿 
浙河分鎮壓東西，鐵甕由來重會稽。地勢頓驚江海近，天文全覺斗牛低。鳴秋鼓角翻朱鷺，映日樓臺拂彩霓。綠髮名郎才韵秀，政成看奉紫芝泥。
送子思學士倅河內 胡宿 
左符通掌日邊城，幾蔭華榱奉刺經。直舍十年苔已紫，吟鞭一路柳初青。禁中夜閣拋行月，郊外春車駕屏星。河裏舊遊從古盛，好尋煙幌弔遺靈。
送薛監丞倅絳臺 胡宿 
故絳山川宰樹存，屏星分守出宸恩。官榮此去夸鄉組，家法從來式里門。別斝正憐黄菊綻，征鞍猶怯黑貂溫。守居舊號園池美，應伴山翁把翠樽。
贈梅聖俞試館職得賜進士出身 胡宿 
賦就甘泉客薦雄，獨攀仙桂向秋風。抽毫同列三英座，換骨纔爭第一功。瞥看靈鼇居水下，恍聞仙犬吠雲中。嫦娥應有憐才意，惟許詩人到月宮。
卜居 胡宿 
自致青雲有壯圖，且尋詹尹卜幽居。一杯誰置元王醴，三尺休彈上客魚。足下已穿東郭履，胸中猶鬰茂陵書。漢皇夜御金鑾殿，豈便無人薦子虛。
淮南王 胡宿 
貪鑄金錢盜寫符，何曾七國戒前車。長生不待爐中藥，鴻寶誰收篋裏書。碧井牀空天影在，小山人去桂叢疏。雲中雞犬無消息，秀麥漸漸遍故墟。
送劉觀察赴襄陽 胡宿 
甲隊霜秋瑩武蜂，萬兵都府去臨戎。習池峴首風流遠，漢水方城氣象雄。宴榭鳴鼉飄畫鼓，射堂棲鵲試雕弓。平時公子推能政，愛日遥知遍境中。
寄題徐都官吳下園亭 胡宿 
吳下新居樹石中，綠巖香葉一重重。潺湲枕上聞流水，縹緲簷間見好峰。山客對棋閒覓劫，野僧留話幾侵鐘。由來止足前賢事，他日何慚邴曼容。
長卿 胡宿 
買賦金錢出後宮，長卿文采冠諸公。梁園末至時名大，蜀道前驅使節雄。已託焦桐傳密意，更因殘札寄遺忠。如何一諷神仙事，却得飄雲起賦中。
洞靈觀納凉 胡宿 
秋波不動簟紋融，松月愔愔透綺櫳。霜重井梧翻瘦碧，雨回階藥墮嫣紅。彩鴛靜占銀塘水，乳燕凉飛玉宇風。秫酒易銷殘夢斷，却疑身在廣寒宮。
天街曉望 胡宿 
長樂纔聞一叩鐘，百官初謁未央宮。金波穆穆沙堤月，玉樹琤琤上苑風。香重椒蘭橫結霧，氣寒龍虎遠浮空。嗟余索米無人問，行避霜臺御史驄。
寄昭潭王中立 胡宿 
高弦一弄武陵深，六幕天空萬里心。吳苑歌驪成久別，楚峰回雁好歸音。十千美酒花期隔，三百枯棋弈思沈。莫上孤城頻送目，浮雲西北是家林。
次韵徐爽見寄 胡宿 
五兩青絲帝渥深，平時可敢嘆英沈。侏儒自是長三尺，澼絖都來直數金。寂寞死灰人喪偶，婆娑生意樹交陰。年來想見瓊枝色，久夢蘧蘧到竹林。
雪 胡宿 
屏翳驅雲結夜陰，素花飄墜惡氛沈。色欺曹國麻衣淺，寒入荆王翠被深。天上明河銀作水，海中仙樹玉爲林。日高獨擁鸘裘卧，誰乞長安取酒金。
城南 胡宿 
昨夜輕陰結夕霏，城南十里有香泥。初聞山鳥驚新哢，遥見林花識舊蹊。蕩槳遠從芳草渡，墊巾還傍緣楊堤。羅敷正苦桑蠶事，惆悵南來五馬蹄。
早夏 胡宿 
井轄投多思不禁，密垂珠箔晝沈沈。睡驚燕語頻移枕，病起蛛絲半在琴。雨徑亂花埋宿艷，月軒脩竹轉凉陰。一春酒費知多少，探盡囊中換賦金。
宿秀峰寺 胡宿 
夕鐘初斷海鯨音，投宿香園半翠岑。冰簟浸牀消客夢，水簾澄月伴僧吟。雄風拂衽清凉極，珍樹交柯翠翳深。一夜漢陰機事息，草堂虛論破煩襟。
太湖石 胡宿  太湖 洞庭湖
海岱鉛松妄得名，洞庭山脚失寒瓊。漱成一朵孤雲勢，費盡千年白浪聲。誰向機邊逢織女，直疑巖下見初平。年來賞物多成病，日繞蒼苔幾遍行。
過桐廬 胡宿 
兩岸山花中有溪，山花紅白遍高低。靈源忽若乘槎到，仙洞還同採藥迷。二月辛夷猶未落，五更鴉臼最先啼。茶煙漁火遥堪畫，一片人家在水西。
憶薦福寺牡丹 胡宿 
十日春風隔翠岑，祇應繁朵自成陰。樽前可要人頹玉，樹底遥知地側金。花界三千春渺渺，銅槃十二夜沈沈。雕盤分篸何由得，空作西州擁鼻吟。
次韵和朱況雨中之什 胡宿 
蒼野迷雲黯不歸，遠風吹雨入巖扉。石牀潤極琴絲緩，水閣寒多酒力微。夕夢將成還滴滴，春心欲斷正霏霏。憂花惜月長如此，爭得東陽病骨肥。